ຂປລ. ໃນວັນທີ 19 ພຶດສະພາ ນີ້ ທີ່ສູນກາງແນວລາວສ້າງຊາດ (ສນຊ) ໄດ້ຈັດກອງປະຊຸມ ດຳເນີນຊີວິດການເມືອງ ປັບປຸງປົວແປງພາຍໃນພັກ ແລະ ຈະດຳເນີນໄປ ເປັນເວລາ 4 ວັນ ໂດຍການໃຫ້ກຽດເຂົ້າຮ່ວມ ຂອງສະຫາຍ ພັນຄຳ ວິພາວັນ ກຳມະການ ກົມການເມືອງ ສູນກາງພັກ, ຜູ້ປະຈຳການຄະນະເລຂາ ຫົວໜ້າຄະນະຮັບຜິດຊອບ ບັ້ນດຳເນີນຊີວິດການເມືອງ ປັບປຸງປົວແປງທົ່ວພັກ, ເພື່ອສະຫລຸບຕີລາຄາ ການເຄື່ອນໄຫວຊີ້ນຳໆພາ ຂອງອົງຄະນະພັກ ສນຊ ໃນ 1 ປີ (2016-2017), ທິດທາງວຽກງານປີ 2017-2018.
ສະຫາຍ ນາງ ຄຳຈັນ ພົມແສງສະຫວັນ ຄະນະປະຈຳພັກ, ຄະນະຮັບຜິດຊອບ ບັ້ນດຳເນີນຊີວິດການເມືອງ ກ່າວວ່າ: ໃນໜຶ່ງປີຜ່ານມາ ອົງຄະນະພັກ ສນຊ ໄດ້ເຊີດຊູ ຄວາມຮັບຜິດຊອບຂອງຕົນ ໃນການຊີ້ນຳໆພາ ວຽກງານຮອບດ້ານ ໃນຂອບເຂດ ຄວາມຮັບຜິດຊອບຂອງຕົນ, ປັບປຸງການຈັດຕັ້ງການເຄື່ອນໄຫວ ຂອງແນວລາວສ້າງຊາດ ມີຫລາຍຮູບຫລາຍສີ, ເອົາໃຈໃສ່ສຶກສາອົບຮົມຖັນແຖວສະມາຊິກພັກ, ພະນັກງານ ໃຫ້ມີຄຸນທາດການເມືອງ, ມີຄຸນສົມບັດສິນທຳປະຕິດວັດ ເປັນຫລັກແຫລ່ງ ໃນການເຄື່ອນໄຫວວຽກງານ ແຕ່ລະໄລຍະ ໄດ້ມີຜົນສຳເລັດເປັນຢ່າງດີ ໂດຍສະເພາະ ໄດ້ຕັ້ງໜ້າເຄື່ອນໄຫວປະຕິບັດພາລະບົດ ບາດໜ້າທີ່ຂອງຕົນ ໃນການສຶກສາອົບຮົມ, ເຕົ້າໂຮມຄວາມສາມັກຄີ-ປຸກລະດົມປະຊາຊົນບັນດາເຜົ່າ, ຊັ້ນຄົນ, ສາສະໜາ ເຂົ້າຮ່ວມໃນຂະບວນການຕ່າງໆ.
ສະຫາຍ ນາງ ຄຳຈັນ ພົມແສງສະຫວັນ ກ່າວຕື່ມວ່າ: ໃນຕໍ່ໜ້າຄະນະພັກ ສນຊ ຈະສືບຕໍ່ຊີ້ນຳໆພາ ໃນການຈັດຕັ້ງປະຕິບັດ ແນວທາງປ່ຽນແປງໃໝ່ຮອບດ້ານ ແລະ ມີຫລັກການຂອງພັກ ດ້ວຍການບຸກທະລຸທັງ 4 ດ້ານ ໃນວຽກງານ ແນວລາວສ້າງຊາດ ໃຫ້ເປັນຮຸບປະທຳຫລາຍຂຶ້ນ ຕັ້ງໜ້າປັບປຸງວຽກງານພັກ ໃຫ້ມີຄວາມເຂັ້ມແຂງ ດ້ານການເມືອງ, ການຈັດຕັ້ງ, ແບບແຜນນຳພາ, ສູ້ຊົນເຮັດໃຫ້ແຜນການກໍ່ສ້າງໜ່ວຍພັກ ໃຫ້ປອດໃສໜັກແໜ້ນ ແລະ ເຂັ້ມແຂງກາຍເປັນ ຮູບປະທຳຕົວຈິງ, ສຶກສາອົບຮົມເຕົ້າໂຮມຄວາມສາມັກ ຄີເປັນເອກະພາບ ພາຍໃນອົງຄະນະພັກ ໃຫ້ໜັກແໜ້ນ ກໍຄື ເຕົ້າໂຮມຄວາມສາມັກຄີປອງດອງ ປະຊາຊົນບັນດາເຜົ່າ, ຊັ້ນຄົນ, ສາສະໜາ, ເສີມຂະຫຍາຍສິດ ເປັນເຈົ້າຂອງປະຊາຊົນ ໃນການຮັກສາ ແລະ ເສີມຂະຫຍາຍ ມູນເຊື້ອວັດທະນະທຳ, ຮີດຄອງປະເພນີ ອັນດີງາມຂອງຊາດ, ຂອງເຜົ່າ ແລະ ເຂົ້າຮ່ວມຂະບວນການ ສ້າງສາພັດທະນາ ປະເທດຊາດ. ພ້ອມນີ້, ຈະສືບຕໍ່ປະສານສົມທົບກັບ ອົງການພາຄີ ການຈັດຕັ້ງສັງຄົມ, ພົວພັນຮ່ວມມືກັບ ອົງການແນວໂຮມ ປະເທດເພື່ອນມິດ ຍຸດທະສາດ-ປະເທດເພື່ອນມິດ ເພື່ອຍາດແຍງການຮ່ວມມື, ບົດຮຽນ ແລະ ທຶນຮອນ ມາພັດທະນາວຽກງານ ແນວລາວສ້າງຊາດ ໃຫ້ມີຄວາມເຂັ້ມແຂງຍິ່ງຂຶ້ນ.
ຂ່າວ: ສຸກສະຫວັນ, ພາບ : ຄຳ